CELEX: 31988R3923
Language: el
Date: 1988-12-12 00:00:00
Title: Κανονισμός (ΕΟΚ) αριθ. 3923/88 του Συμβουλίου της 12ης Δεκεμβρίου 1988 για την επιβολή οριστικού δασμού αντιντάμπινγκ στις εισαγωγές παρακεταμόλης, καταγωγής Λαϊκής Δημοκρατίας της Κίνας, και για την οριστική είσπραξη του προσωρινού δασμού αντιντάμπινγκ που έχει επιβληθεί στις εισαγωγές αυτές

Avis juridique important

|

31988R3923

Κανονισμός (ΕΟΚ) αριθ. 3923/88 του Συμβουλίου της 12ης Δεκεμβρίου 1988 για την επιβολή οριστικού δασμού αντιντάμπινγκ στις εισαγωγές παρακεταμόλης, καταγωγής Λαϊκής Δημοκρατίας της Κίνας, και για την οριστική είσπραξη του προσωρινού δασμού αντιντάμπινγκ που έχει επιβληθεί στις εισαγωγές αυτές  

Επίσημη Εφημερίδα αριθ. L 348 της 17/12/1988 σ. 0001 - 0002

***** ΚΑΝΟΝΙΣΜΟΣ (ΕΟΚ) αριθ. 3923/88 ΤΟΥ ΣΥΜΒΟΥΛΙΟΥ  της 12ης Δεκεμβρίου 1988  για την επιβολή οριστικού δασμού αντιντάμπινγκ στις εισαγωγές παρακεταμόλης, καταγωγής Λαϊκής Δημοκρατίας της Κίνας, και για την οριστική είσπραξη του προσωρινού δασμού αντιντάμπινγκ που έχει επιβληθεί στις εισαγωγές αυτές  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 12,  την πρόταση της Επιτροπής, η οποία υποβλήθηκε μετά από διαβουλεύσεις στα πλαίσια της συμβουλευτικής επιτροπής η οποία έχει συσταθεί από τον προαναφερόμενο κανονισμό,  Εκτιμώντας ότι:  Α. Προσωρινά μέτρα  (1) Η Επιτροπή, με τον κανονισμό (ΕΟΚ) αριθ. 1745/88 (2), επέβαλε ποροσωρινό δασμό αντιντάμπινγκ στις εισαγωγές παρακεταμόλης, καταγωγής Λαϊκής Δημοκρατίας της Κίνας. Η ισχύς του δασμού αυτού παρατάθηκε για δύο μήνες κατ' ανώτατο όριο με τον κανονισμό (ΕΟΚ) αριθ. 3172/88 (3).  Β. Επακόλουθη διαδικασία  (2) Μετά από την επιβολή προσωρινού δασμού αντιντάμπινγκ, ο ενδιαφερόμενος εξαγωγέας ζήτησε να ακουσθεί από την Επιτροπή. Το αίτημα αυτό έγινε δεκτό. Ο εν λόγω εξαγωγέας γνωστοποίησε τις απόψεις του σχετικά με το δασμό αυτό.  Γ. Ντάμπινγκ  (3) Επειδή μετά την επιβολή του προσωρινού δασμού δεν παραλήφθηκε κανένα νέο αποδεικτικό στοιχείο για την ύπαρξη ντάμπινγκ, τα αποτελέσματα της έρευνας, όπως εκτίθενται στον κανονισμό (ΕΟΚ) αριθ. 1745/88, θεωρήθηκαν οριστικά.  Δ. Ζημία  (4) Επειδή δεν υποβλήθηκαν νέα αποδεικτικά στοιχεία σχετικά με τη ζημία που έχει υποστεί η κοινοτική παραγωγή, επιβεβαιώθηκαν τα συμπεράσματα σχετικά με τη ζημία, τα οποία περιέχονται στον κανονισμό (ΕΟΚ) αριθ. 1745/88.  Συνεπώς, το Συμβούλιο συμμερίζεται την άποψη της Επιτροπής σύμφωνα με την οποία, όπως τελικά διαπιστώνεται από τα γεγονότα, η ζημία που προκλήθηκε από τις εισαγωγές παρακεταμόλης, καταγωγής Λαϊκής Δημοκρατίας της Κίνας, που απετέλεσαν αντικείμενο ντάμπινγκ, πρέπει να θεωρηθεί σημαντική.  Ε. Το συμφέρον της Κοινότητας  (5) Επειδή, μετά την επιβολή του προσωρινού δασμού, δεν γνωστοποιήθηκε καμία νέα πληροφορία σχετικά με τα συμφέροντα της Κοινότητας, τα συμπεράσματα σχετικά με το συμφέρον της Κοινότητας, τα οποία περιέχονται στον κανονισμό (ΕΟΚ) αριθ. 1745/88, παραμένουν αμετάβλητα. Υπό τους όρους αυτούς, η προάσπιση των συμφερόντων της Κοινότητας απαιτεί την επιβολή οριστικού δασμού αντιντάμπινγκ στις εισαγωγές παρακεταμόλης, καταγωγής Λαϊκής Δημοκρατίας της Κίνας.  ΣΤ. Ανάληψη υποχρεώσεων  (6) Ο ενδιαφερόμενος εξαγωγέας πρότεινε στην Επιτροπή ανάληψη υποχρεώσεων όσον αφορά τις τιμές των μελλοντικών εξαγωγών του προς την Κοινότητα. Η Επιτροπή δεν αποδέχτηκε αυτή την ανάληψη υποχρεώσεων και γνωστοποίησε στον ενδιαφερόμενο εξαγωγέα τους λόγους της απόφασης αυτής.  Ζ. Οριστικός δασμός  (7) Το Συμβούλιο επιβεβαιώνει ότι θεωρεί αναγκαία την επιβολή μεταβλητού δασμού που εισπράττεται βάσει μιας ελάχιστης τιμής, η οποία, αν και παραμένει σημαντικά κατώτερη από την τιμή που είναι αναγκαία για να εξαλειφθεί το διαπιστωθέν περιθώριο ντάμπινγκ, εξασφαλίζει το να είναι οι πωλήσεις του κοινοτικού παραγωγού επαρκώς αποδοτικές.  Δεδομένου ότι τα συμπεράσματα της Επιτροπής όσον αφορά τη μορφή και το ποσό του προσωρινού δασμού αντιντάμπινγκ, όπως εκτίθενται στον κανονισμό (ΕΟΚ) αριθ. 1745/88, παραμένουν αμετάβλητα, το ποσό του οριστικού δασμού αντιντάμπινγκ πρέπει να ισούται με το ποσό του προσωρινού δασμού αντιντάμπινγκ,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Επιβάλλεται οριστικός δασμός αντιντάμπινγκ στις εισαγωγές παρακεταμόλης, που υπάγεται στον κωδικό ΣΟ 2924 29 30, καταγωγής Λαϊκής Δημοκρατίας της Κίνας.  2. Το ποσό του δασμού ισούται με τη διαφορά μεταξύ της καθαρής τιμής ανά χιλιόγραμμο, ελεύθερο στα σύνορα της Κοινότητας, του μη εκτελωνισμένου προϊόντος, και του ποσού των 5 Ecu, ή με το 15 % αυτής της καθαρής τιμής ανά χιλιόγραμμο, ελεύθερο στα σύνορα της Κοινότητας, του μη εκτελωνισμένου προϊόντος. Λαμβάνεται υπόψη το υψηλότερο από τα δύο ποσά.  3. Εφαρμόζονται οι διατάξεις που ισχύουν για τους δασμούς.  Άρθρο 2  Τα ποσά που έχουν καταβληθεί ως εγγύηση συνεπεία της επιβολής του προσωρινού δασμού αντιντάμπινγκ σύμφωνα με τον κανονισμό (ΕΟΚ) αριθ. 1745/88, εισπράττονται οριστικά.  Άρθρο 3  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 12 Δεκεμβρίου 1988.  Για το Συμβούλιο  Ο Πρόεδρος  Π. ΡΟΥΜΕΛΙΩΤΗΣ  (1) ΕΕ αριθ. L 209 της 2. 8. 1988, σ. 1.  (2) ΕΕ αριθ. L 155 της 22. 6. 1988, σ. 29.  (3) ΕΕ αριθ. L 282 της 15. 10. 1988, σ. 29.